### Resume

Forvaltningen har udarbejdet et udkast til en planstrategi på baggrund af en række visionsseminarer og temamøder for byrådet. Planstrategien skal skabe en retning for den fysiske udvikling af kommunen. Strategien sætter fokus på tre hovedtemaer - Sådan arbejder vi, Livskvalitet og Grøn fremtid. Det handler om at planlægge langsigtet og strategisk, og samtidig at kunne manøvrere i en omskiftelig verden, at skabe rammerne for det gode liv og arbejde for en grøn omstilling og en øget biodiversitet.Temaerne fra planstrategien vil indgå som en del af den offentlige inddragelse på [adresse] den 9. juni. Der vil endvidere blive gennemført interviews af udvalgte interessenter, som skal give en pejling af den strategiske retning. Efter byrådets endelige behandling i august måned vil planstrategien blive sendt i høring i 8 uger.

### Sagsfremstilling

Vejle kommune skal i henhold til planloven vedtage en planstrategi inden for de første to år af byrådsperioden. Planstrategien samler visioner og strategier, og skaber en retning for den fysiske udvikling af kommunen. Kommuneplanen skal efterfølgende udlægge de nødvendige rammer for, at den ønskede udvikling kan finde sted.

Planstrategien skal også indeholde en revisionsbeslutning, der fastlægger hvilke emner, der skal revideres i den næste kommuneplan. Revisionsbeslutningen omfatter både revision af den del af kommuneplanen, der kun vedrører Vejle Kommune, og den del af kommuneplanen, der er lavet i fællesskab med de øvrige kommuner i [adresse].

Den hidtidige proces

Udkastet til planstrategien er udarbejdet på baggrund af de visionsseminarer og temamøder, der har været holdt med byrådet. Det drejer sig om:

* 1. visionsseminar - 1. september 2022
* 2. visionsseminar - 14. september 2022 - Det fysiske spor
* 3. visionsseminar - 5. oktober 2022 - Fremtidens velfærd
* Temamøde - 8. februar 2023 - Fælles om fremtiden

Økonomiudvalget har den 8. maj besluttet, at udkast til planstrategien sendes i fagudvalgshøring.

Udkast til Planstrategi 2023

Med udgangspunkt i drøftelserne fra visionssemniarer og temamøder er der udvalgt tre hovedtemaer med relevans for den fysiske udvikling af kommunen - Sådan arbejder vi, Livskvalitet og Grøn fremtid. De to sidstnævnte har hver tre undertemaer:

* Sådan arbejder vi - beskriver vores tilgang med at arbejde strategisk i en omskiftelig verden
* Livskvalitet - handler om at skabe rammerne for det gode liv
  + Udvikling i balance - Hvordan vi skaber balance i udviklingen af byer, natur, velfærd og infrastruktur
  + Fællesskab og mangfoldighed - Hvordan vi skaber rammerne for fællesskaber, blandede boformer og mødesteder
  + Et bæredygtigt liv - Hvordan vi prioriterer løsninger, der understøtter en bæredygtig udvikling og adfærd
* Grøn fremtid - beskriver det ansvar, vi har, for klima og natur
  + Fremtidens energi og klimaindsatser - Hvordan vi prioriterer anlæg for vedvarende energi og arbejder for en reduceret CO2-udledning
  + Mere og bedre natur - Hvordan vi arbejder på at skabe mere natur
  + Et grønt erhvervsliv - Hvordan vi understøtter virksomhederne i den grønne omstilling

For hvert tema er der foreslået ambitioner og en række principper, der beskriver, hvordan vi vil arbejde med at få opfyldt ambitionerne, se bilag Udkast til Planstrategi 2023.

Forslag til revisionstemaer

Planstrategien skal indeholde en beslutning om kommuneplanens revision. Revisionstemaerne kan være en følge af de ønsker til udvikling, som er udtrykt i strategien. Det kan også være en følge af statslige krav til planlægningen eller opfølgning på tidligere beslutninger. Der foreligger på nuværende tidspunkt endnu ikke forslag til revision af den fælles kommuneplan i [adresse], men disse vil blive indarbejdet i forslaget til planstrategi, der skal politisk behandles til vedtagelse i august.

Forslag til revision af den lokale del af kommuneplanen:

* Principper for "naturen først"
* Principper for balanceret udvikling
* Udlæg af arealer til byudvikling
* Danny Steffensen strategi
* Principper for differentieret bolig-og grundstørrelser
* Principper for fællesfaciliteter og mødesteder ved bolig-og byudvikling
* Omdannelse af Nordkajen
* Udvidelse af [adresse]
* Strategisk planlægning for midtbyerne
* Udpegning af skovrejsningsområder
* Grøn mobilitetsplan
* Strategisk Energiplan
* Revision af oversvømmelsesområdet

Ud over de nævnte temaer vil der ske et kvalitetstjek af bestemmelserne i forhold til lokalplanlægning og administration, en ajourføring af rammer samt en tilpasning til statslige planer og ny lovgivning.

Den videre proces

Planstrategien foreslås behandlet til vedtagelse på byrådsmødet i august måned med henblik på en koordineret offentliggørelse i september 2023 og 8-ugers høringsperiode med de øvrige kommuner i [adresse].

Forvaltningen foreslår også, at der gennemføres en interessentanalyse i juni måned. Interessentanalysen gennemføres som en række interviews med udvalgte personer, som repræsenterer et emne af relevans for planstrategien. Desuden vil planstrategien indgå som et emne på [adresse] i starten af juni.

### Sagens videre forløb

Sagen skal ikke videre.

### Klima og resiliensvurdering

I planstrategien er der opstillet principper for, hvordan vi kan planlægge mere bæredygtigt i forhold til arealressourcerne og energiforbruget. Endvidere sætter planstrategien retning for etablering af vedvarende energianlæg, etablering af mere natur og klimatilpasning.

### Historik

Teknik- og Miljødirektøren indstiller, 24. maj 2023, pkt. 53:

at udkast til planstrategi drøftes med henblik på eventuelt at afgive en udtalelse.

Beslutning fra Udvalget for Lokalsamfund og Nærdemokrati, 24. maj 2023, pkt. 53:

Udvalget udtalte følgende;

Mulighederne for bæredygtig udvikling af lokalsamfund og landdistrikter bør indtænkes i planstrategien.

Frederikke Steffensen var fraværende.

### Teknik- og Miljødirektøren indstiller,

|  |  |
| --- | --- |
| at | udkast til planstrategi drøftes med henblik på eventuelt at afgive en udtalelse. |

### Beslutning

Drøftet, idet udvalget finder det vigtigt, at både by- og erhvervsudvikling drøftes også for andre dele af kommunen end de i udkastet nævnte.

Johan Holst og Johannes Kristoffersen var fraværende.